Lietuvos žemės ūkio ir kaimo plėtros 2023–2027 m. strateginio plano techninės paramos veiklos srities „Lietuvos kaimo tinklas“ įgyvendinimo taisyklių, skirtų renginių komunikacijos priemonėms,

2 priedas

**FIKSUOTOSIOS NORMOS TAIKYMO LIETUVOS KAIMO TINKLO NARIŲ PROJEKTŲ NETIESIOGINĖMS IŠLAIDOMS APMOKĖTI TVARKOS APRAŠAS**

**I SKYRIUS**

**BENDROSIOS NUOSTATOS**

1. Fiksuotosios normos taikymo Lietuvos kaimo tinklo narių komunikacijos projektų netiesioginėms išlaidoms apmokėti tvarkos aprašas (toliau – Aprašas) parengtas vadovaujantis:

1.1. 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013 su visais pakeitimais;

1.2. 2021 m. birželio 24 d. Europos Parlamento ir Tarybos reglamentu (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo+“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės, su visais pakeitimais (toliau – reglamentas (ES) Nr. 1060/2021);

1.3. Lietuvos Respublikos partnerystės sutartimi, patvirtinta Europos Komisijos 2014 m. birželio 20 d. sprendimu Nr. C(2014)4234 (toliau – Partnerystės sutartis), su visais pakeitimais;

1.4. Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272 (toliau – SP);

1.5. Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą , paskyrimo“;

1.6. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės);

1.7. Lietuvos kaimo tinklo 2023–2027 metų veiksmų programa, patvirtinta Lietuvos Respublikos žemės ūkio ministro 2023 m. lapkričio 21 d. įsakymu Nr. 3D-759 „Dėl Lietuvos kaimo tinklo 2023–2027 metų veiksmų programos patvirtinimo“;

1.8. Projektų administravimo ir finansavimo taisyklėmis, patvirtintomis Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“.

2. Aprašas reglamentuoja Lietuvos kaimo tinklo narių komunikacijos projektų, įgyvendinamų pagal Lietuvos žemės ūkio ir kaimo plėtros 2023–2027 m. strateginio plano techninės paramos veiklos sritį „Lietuvos kaimo tinklas“, fiksuotosios projekto išlaidų normos, taikomos projektų netiesioginėms išlaidoms apmokėti, nustatymo ir taikymo tvarką.

**II SKYRIUS**

**SUTRUMPINIMAI IR SĄVOKOS**

3. Apraše vartojami sutrumpinimai:

3.1. **Agentūra** – Nacionalinė mokėjimo agentūra prie Žemės ūkio ministerijos;

3.2. **ES** – Europos Sąjunga;

3.3. **EŽŪFKP** – Europos žemės ūkio fondas kaimo plėtrai;

3.4. **FN** – fiksuotoji norma;

3.5. **Tinklas** – Lietuvos kaimo tinklas.

4. Apraše vartojamos sąvokos:

4.1. **Fiksuotoji komunikacijos projekto išlaidų norma** (toliau – fiksuotoji norma) – iš anksto nustatyta išlaidų norma (išreiškiama procentais nuo visų Lietuvos žemės ūkio ir kaimo plėtros 2023–2027 m. strateginio plano komunikacijos projekto tinkamų finansuoti išlaidų), taikoma apmokant netiesiogines projekto išlaidas, kai komunikacijos projekto vykdytojas neteikia išlaidų pagrindimo ir išlaidų apmokėjimo įrodymo dokumentų.

4.2. **Komunikacijos projekto veiklos rangos išlaidos** – veiklos, kurią Lietuvos žemės ūkio ir kaimo plėtros 2023–2027 m. strateginio plano komunikacijos projekto vykdytojas perduoda įgyvendinti trečiajai šaliai (paslaugų teikėjui, prekių tiekėjui ar rangovui), tiesioginės išlaidos.

4.3. **Netiesioginės komunikacijos projekto išlaidos** (toliau – netiesioginės išlaidos) – išlaidos, kurios nėra skiriamos tiesiogiai Lietuvos žemės ūkio ir kaimo plėtros 2023–2027 m. strateginio plano komunikacijos projekto veikloms įgyvendinti, tačiau yra būtinos ir tiesiogiai susijusios su tiesioginėmis šio projekto išlaidomis.

4.4. **Tiesioginės komunikacijos projekto išlaidos** (toliau – tiesioginės išlaidos) – tiesiogiai Lietuvos žemės ūkio ir kaimo plėtros 2023–2027 m. strateginio plano komunikacijos projekto veikloms įgyvendinti būtinos išlaidos, kai tiesioginį projekto veiklų ir jų išlaidų ryšį įmanoma aiškiai parodyti. Prie tiesioginių projekto išlaidų negali būti priskiriamos šios projekto išlaidos:

4.4.1. projekto vykdytojo ir (ar) partnerių darbuotojų darbo užmokesčio išlaidos už laiką, dirbtą administruojant projektą;

4.4.2. projektą administruojančių asmenų mokymų projekto administravimo klausimais išlaidos;

4.4.3. su projekto administravimo reikmėmis susijusių prekių įsigijimo išlaidos;

4.4.4. su projekto administravimo reikmėmis susijusių patalpų nuomos išlaidos;

4.4.5. įrangos, transporto priemonių, kai jos susijusios su komunikacijos projekto administravimu, nuomos išlaidos;

4.4.6. projekto administravimo paslaugų, nesusijusių su projekto bendrosiomis išlaidomis, nustatytomis Taisyklėse, išlaidos;

4.4.7. projekto administravimo reikmėms būtinų komunalinių ir ryšio paslaugų išlaidos ir įsigyto ir (arba) nuomojamo turto eksploatavimo išlaidos;

4.4.8. kitos su projekto administravimu susijusios išlaidos;

4.4.9. projekto lėšų panaudojimo patikrinimo faktinių pastebėjimų ataskaitos ir (arba) išvadų dėl skirtų lėšų panaudojimo parengimo paslaugų (audito) pirkimo išlaidos;

4.4.10. finansinių paslaugų pirkimo išlaidos (avanso draudimo išlaidos, kredito įstaigos mokesčiai ir kitos finansinių paslaugų pirkimo išlaidos);

4.4.11. turto draudimo išlaidos.

5. Kitos Apraše vartojamos sąvokos ir sutrumpinimai apibrėžti Lietuvos žemės ūkio ir kaimo plėtros 2023–2027 m. strateginiame plane, Lietuvos žemės ūkio ir kaimo plėtros 2023–2027 m. strateginio plano administravimo taisyklėse, Lietuvos žemės ūkio ir kaimo plėtros 2023–2027 m. strateginio plano techninės paramos įgyvendinimą reglamentuojančiuose teisės aktuose.

**III SKYRIUS**

**FIKSUOTOSIOS NORMOS NUSTATYMO PAGRINDIMAS**

6. Reglamento (ES) Nr. 2021/2115 83 str. 2 dalies c punkte numatyta, kad fiksuotąją normą galima nustatyti vadovaujantis taisyklėmis, taikytinomis pagal Sąjungos politiką panašaus pobūdžio veiksmo atžvilgiu.

7. Reglamento (ES) Nr. 2021/1060 54 str. numatyta, kad nauju programiniu laikotarpiu panašioms išlaidoms finansuoti gali būti taikomos 2014–2020 m. programiniu laikotarpiu nustatytos netiesioginių išlaidų fiksuotosios normos, kurios buvo apskaičiuotos pagal Reglamento (ES) Nr. 1303/2013 67 straipsnio 5 dalies a punktą, t. y. sąžiningu, teisingu ir patikrinamu skaičiavimo metodu, kai naudojami statistiniai duomenys, vidutinės rinkos kainos, tinkamais finansuoti ir deklaruoti Europos Komisijai pripažinti projektų istoriniai duomenys, įprasta konkrečių paramos gavėjų taikoma išlaidų apskaitos praktika, kita objektyvi informacija ar atliekamas ekspertų vertinimas.

8. 2014–2020 m. ir pereinamuoju laikotarpiu, vadovaujantis Reglamento (ES) Nr. 1303/2013 68 str. 1 dalies c punktu ir KPP administravimo taisyklių 130.1 papunkčio nuostata, kuri leidžia taikyti kitų Europos struktūrinių ir investicinių fondų nustatytą ir Lietuvos Respublikoje taikomą supaprastinto išlaidų apmokėjimo schemą, taikomą panašiems projektams ir panašiems paramos gavėjams, Tinklo narių komunikacijos projekto netiesioginėms išlaidoms apmokėti buvo taikomos Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“, nuostatos pagal Projektų administravimo ir finansavimo taisyklių (toliau – Projektų administravimo ir finansavimo taisyklės) 10 priede nustatytas fiksuotąsias normas, taikomas iš Europos socialinio fondo lėšų bendrai finansuojamo projekto netiesioginėms išlaidoms apmokėti.

9. Atsižvelgiant į Tinklo narių komunikacijos projektų ir paramos gavėjų panašumą, 2014–2020 m. ir pereinamuoju laikotarpiu taikytą fiksuotosios normos taikymo tvarką ir vadovaujantis Reglamento (ES) Nr. 2021/2115 83 str. 2 dalies c punktu, Reglamento (ES) Nr. 2021/1060 54 str. ir Lietuvos žemės ūkio ir kaimo plėtros 2023–2027 m. strateginio plano administravimo taisyklių 190.2 papunkčio nuostata, kuri leidžia taikyti kitų Europos struktūrinių ir investavimo fondų nustatytą ir (arba) Lietuvos Respublikoje taikomą supaprastinto išlaidų apmokėjimo schemą, taikomą panašiems projektams ir panašiems paramos gavėjams, 2023–2027 m. programiniu laikotarpiu taikomos fiksuotosios normos komunikacijos projektų netiesioginėms išlaidoms apmokėti yra prilygintos Projektų administravimo ir finansavimo taisyklių 10 priede nustatytoms fiksuotosioms normoms, taikomoms iš Europos socialinio fondo lėšų bendrai finansuojamo projekto netiesioginėms išlaidoms apmokėti.

10. Atsižvelgiant į Taisyklėse nustatytos maksimalios projekto paramos sumos apribojimą, Apraše nustatyta mažiau projektų tinkamų finansuoti išlaidų sumos intervalų, negu Projektų administravimo ir finansavimo taisyklių 10 priede.

11. Komunikacijos projektų netiesioginėms išlaidoms apmokėti nustatomos šios fiksuotosios normos:

|  |  |  |
| --- | --- | --- |
| Eil. Nr. | Projekto tinkamų finansuoti išlaidų suma (įskaitant netiesiogines išlaidas, apmokamas taikant fiksuotąją normą), Eur | Didžiausia fiksuotoji norma (procentais), kai projekto veiklos rangos išlaidų dalis sudaro: |
| iki 60 proc. (imtinai) tiesioginių projekto išlaidų | nuo 60 proc. iki 90 proc. (imtinai) tiesioginių projekto išlaidų | daugiau kaip 90 procentų tiesioginių projekto išlaidų |
| *1* | *2* | *3* | *4* | *5* |
| 1. | iki 85 000 | 24 | 24 | 12 |
| 2. | nuo 85 001 iki 175 000 | 24 | 21 | 12 |

12. Apraše nustatytos fiksuotosios normos gali būti taikomos komunikacijos projektams, kurių bendra komunikacijos projekto tinkamų finansuoti išlaidų suma (apimanti tiesiogines ir netiesiogines išlaidas, apmokamas taikant fiksuotąją normą) neviršija Taisyklėse nustatytos paramos sumos.

**IV SKYRIUS**

**FIKSUOTOSIOS NORMOS NUSTATYMO IR TAIKYMO TVARKA**

13. Tinklo narių projektų netiesioginės išlaidos apmokamos taikant pagal Aprašą nustatytą fiksuotąją normą.

14. Nustatant Tinklo narių projektui taikomą fiksuotąją normą atsižvelgiama į:

14.1. projekto tinkamų finansuoti tiesioginių išlaidų sumą (įskaitant netiesiogines išlaidas, apmokamas taikant fiksuotąją normą);

14.2. projekto tiesioginių išlaidų dalį (procentais, apvalinant iki 2 skaičių po kablelio), kurią sudaro projekto veiklų rangos išlaidos.

15. Konkrečiam komunikacijos projektui taikomą fiksuotąją normą vadovaudamasi Taisyklėmis nustato Agentūra komunikacijos projekto tinkamumo finansuoti vertinimo metu.

16. Supaprastintai apmokamos tiesioginės išlaidos (kai taikoma) nelaikomos projekto veiklų rangos išlaidomis.

17. Jei visos komunikacijos projekto išlaidos (įskaitant netiesiogines išlaidas) patiriamos išimtinai (100 proc.) kaip veiklų rangos išlaidos, komunikacijos projekto netiesioginės išlaidos turi būti pagrįstos išlaidų pagrindimo ir jų apmokėjimo įrodymo dokumentais ir apmokamos neviršijant pagal Aprašo 11 punkte nurodytas normas apskaičiuotų sumų.

18. Pareiškėjas turi teisę paraiškoje nurodyti mažesnę fiksuotąją normą, negu nustatyta Aprašo 11 punkte. Tokiu atveju paraiškos vertinimo metu nustatoma pareiškėjo nurodyta fiksuotoji norma.

19. Paraiškos vertinimo metu nustatyta fiksuotoji norma komunikacijos projekto įgyvendinimo metu negali būti keičiama, išskyrus Aprašo 23 punkte nustatytą atvejį. Tokiu atveju fiksuotoji norma įvertinama ir nustatoma iš naujo. Pakeitus fiksuotosios normos dydį, pagal ją apmokamos komunikacijos projekto netiesioginės išlaidos perskaičiuojamos atsižvelgiant į visą komunikacijos projekto įgyvendinimo laikotarpį skirtą finansavimą.

20. Netiesioginės išlaidos pagal fiksuotąją normą apmokamos komunikacijos projekto tinkamų finansuoti tiesioginių išlaidų sumą padauginus iš paraiškos vertinimo metu nustatytos netiesioginių išlaidų fiksuotosios normos.

21. Netiesioginės išlaidos pagal fiksuotąją normą apmokamos tik proporcingai mokėjimo prašymuose (įskaitant ir anksčiau patvirtintus mokėjimo prašymus) patvirtintoms tinkamoms finansuoti tiesioginėms išlaidoms, nuo kurių jos apskaičiuojamos.

22. Tais atvejais, kai Agentūra nustato netinkamas finansuoti tiesiogines komunikacijos projekto išlaidas, nuo jų pagal fiksuotąją normą apskaičiuotos netiesioginės išlaidos taip pat pripažįstamos netinkamomis finansuoti.

23. Fiksuotosios normos dydžio atitiktį Aprašo nuostatoms Agentūra dar kartą įvertina tikrindama komunikacijos projekto galutinį mokėjimo prašymą. Jeigu nustatoma, kad fiksuotoji norma (pagal Aprašo redakciją, galiojusią paskutinę paraiškų pateikimo termino dieną) turėtų būti mažesnė, nei buvo nustatyta paraiškos vertinimo metu, ir todėl komunikacijos projekto vykdytojui buvo išmokėta didesnė, nei priklauso, netiesioginių projekto išlaidų suma, išmokėtų lėšų perviršis nesumokamas arba susigrąžinamas.

24. Lėšos, išmokėtos netinkamoms finansuoti netiesioginėms išlaidoms apmokėti, ir (arba) perviršinės lėšos, pagal Aprašo 23 punktą, nesumokamos arba susigrąžinamos Lietuvos žemės ūkio ir kaimo plėtros 2023–2027 m. strateginio plano administravimo taisyklių III skyriaus XIII skirsnyje nustatyta tvarka.

25. Jei įgyvendinant vienu metu kelias komunikacijos priemones išlaidos apmokamos taikant fiksuotąją normą, būtina užtikrinti, kad toms pačioms išlaidoms nebūtų skiriamas finansavimas daugiau nei vieną kartą.

**V SKYRIUS**

**BAIGIAMOSIOS NUOSTATOS**

26. Pasikeitus Aprašui, Tinklo narių komunikacijos projekto netiesioginių išlaidų fiksuotoji norma taikoma taip, kaip Apraše buvo nustatyta paskutinę paraiškų pateikimo termino dieną.

\_\_\_\_\_\_\_\_\_\_\_\_\_\_\_\_\_\_\_